বেঙ্গালুরুতে শুক্রবার ভারতীয় প্রথম একাদশ নিয়ে পাকাপাকি সিদ্ধান্ত হওয়ার বদলে আরওই তা জট পাকিয়ে গেল।
যদি কেউ মনে করে থাকেন, তিনরকম দল টেস্ট শুরুর আগের দিন কমে গিয়ে একরকমে দাঁড়াচ্ছে, ভুল মনে করবেন। আসলে সংখ্যাটা এখন বেড়ে চাররকমে দাঁড়িয়েছে। স্টুয়ার্ট বিনি— যিনি বৃহস্পতিবার পর্যন্ত প্রথম একাদশের দৌড়ে ছিলেন না, তিনিও এখন সম্ভাব্যে ঢুকে পড়েছেন। বিনিকে গতকাল পর্যন্তও দেখা যাচ্ছিল ঘরের মাঠ চিন্নাস্বামীর বাইরেটায় স্ত্রী এবং টিভি প্রেজেন্টার মায়ান্তি ল্যাঙ্গারের সঙ্গে ঘুরে বেড়াচ্ছেন। লোকজন তাঁকে নিয়ে খুব একটা আগ্রহও দেখাচ্ছিল না। বিরাট কোহলি বা রোহিত শর্মাদের নিয়ে যেখানে রীতিমতো বাঁধনহারা অবস্থা ভক্তদের, জুনিয়র বিনিকে নিয়ে তার ছিটেফোঁটাও চোখে পড়েনি।
কিন্তু বৃষ্টি এবং মেঘলা আবহাওয়ার খপ্পরে পড়ে সেই বিনিকেই শুক্রবার নেটে ভীষণভাবেই ব্যস্ত দেখাল। ভারতীয় দলসূত্রে ইঙ্গিত, রজার বিনির পুত্র প্রথম একাদশের ভাবনায় এসে পড়েছেন। একে তো বিনি সুইং এবং সিম বোলিংয়ে দক্ষ। বেঙ্গালুরুর এই আবহাওয়ায় সুইং বোলার দরকার পড়বে। দ্বিতীয়ত, ভারতীয় দলের একটা অংশের মত, স্পিনারের সংখ্যা কমানো ঠিক হবে না। এঁরা যুক্তি দিচ্ছেন, দক্ষিণ আফ্রিকা ভয়ে-ভয়ে আছে। মুখে যতই সাহসী বিবৃতি দিক, স্পিন-আতঙ্কে ভুগছে। তিন স্পিনার কমিয়ে দু’জন করে দিলে শুরুতেই মনস্তাত্ত্বিক সুবিধা পেয়ে যাবে।
প্র্যাক্টিসের ফাঁকে, প্র্যাক্টিস শেষে ড্রেসিংরুমে গিয়ে বা হোটেলে ফিরে টিম মিটিংয়ে— দফায় দফায় যে আলোচনা হয়েছে ভারতীয় দলের মধ্যে সেখানে এই যুক্তি কেউ ফেলে দিতে পারেননি। ফেলে দেওয়ার মতোও নয়। আবহাওয়া যা-ই থাকুক, নিজেদের শক্তি অনুযায়ী খেলাই বুদ্ধিমানের কাজ বলে অনেকে মনে করছেন। হাতের সামনে সবচেয়ে বড় উদাহরণ মোহালির দক্ষিণ আফ্রিকা। অমন ভঙ্গুর উইকেটেও তারা তিন পেসারে নেমেছিল কারণ, পেসাররাই তাদের শক্তি। সেই ফর্মুলা বেঙ্গালুরুতে ভারত কেন নেবে না, প্রশ্ন তো উঠবেই।

শুক্রবার চিন্নাস্বামী স্টেডিয়ামে ভারতের প্র্যাক্টিসে আলোচনায় ব্যস্ত টিম ডিরেক্টর রবি শাস্ত্রী (মাঝখানে)। 
পাশে মুরলী বিজয় এবং অধিনায়ক বিরাট কোহলি।—পিটিআই
তিন স্পিনার খেলানোর সিদ্ধান্ত অপরিবর্তিত থাকলে স্টুয়ার্ট বিনির প্রথম একাদশে জায়গা পাওয়ার সম্ভাবনা প্রবল। ইশান্ত শর্মার প্রত্যাবর্তন নিশ্চিত। তিনিই এই টেস্টের প্রধান পেসার। যেহেতু আবহাওয়া মেঘলা এবং পিচেও ভিজে ভাব রয়েছে, দ্বিতীয় পেসার লাগবে। সেক্ষেত্রে বিনি থাকা মানে নতুন বলে সুইং বোলিং করে দিতে পারবেন, আবার ছয় নম্বরে বাড়তি ব্যাটসম্যানের ভূমিকাও পালন করে দেবেন। ছয় নম্বরে রোহিত শর্মাকে নেওয়ার কথা উঠছিল ব্যাটিংকে পোক্ত করার জন্য। অলরাউন্ডার হিসাবে স্টুয়ার্ট সেই জায়গায় খুব খারাপ বিকল্প হবেন না বলে মনে করা হচ্ছে।  
সকালে প্র্যাক্টিসে আসার পর পিচ দেখে এসে রবি শাস্ত্রী বলছিলেন, ভিজে ভাবটা থাকবে। রোদ না উঠলে পুরোপুরি যাবে না। দেখা গেল ভারতীয় দলের টিম ডিরেক্টর আবহাওয়ার দিকে বেশ ভালই নজর রেখেছেন। ‘‘এখান থেকে খারাপ আবহাওয়া মনে হচ্ছে চেন্নাইতে গিয়েছে। ওখানে তো সাইক্লোন হচ্ছে। অনেক জায়গায় বন্যা-পরিস্থিতি,’’ বলেই শাস্ত্রী যোগ করলেন, ‘‘আবহাওয়াটা যেন এখন পাঁচদিন চেন্নাইতেই থাকে। রিভার্স সুইং করে আবার বেঙ্গালুরুতে না ফিরে আসে।’’ দু’টো জিনিস তাঁর কথা থেকে পরিষ্কার। এক, ভারতও চাইছে টেস্ট ম্যাচটা পুরো হোক। ১-০ এগিয়ে আছি বলে ম্যাচ না হলে আমাদেরই ভাল, অতীতের এই নেতিবাচক মনোভাব শাস্ত্রী-কোহলি জমানায় ধুয়েমুছে সাফ হয়ে গিয়েছে। দ্বিতীয়ত, আবহাওয়া টেস্টের গতিপ্রকৃতিকে নিয়ন্ত্রণ করুক, তাঁরা চাইছেন না।     
বিনি ছাড়াও প্রথম একাদশে অন্যান্য ভাবনা অবশ্য সমান্তরালভাবে চলছে। যেমন, উমেশ যাদবকে দ্বিতীয় পেসার হিসাবে খেলানো হবে কি না। সেক্ষেত্রে কোহলি যে পাঁচ বোলারে খেলার সমর্থক, সেই রাস্তা থেকে সরে আসছে না ভারত। গুরকিরাত সিংহ মান-কেও পুরোপুরি অঙ্কের বাইরে করা যাচ্ছে না। যদি দেখা যায়, তিন স্পিনারে যাওয়া ঝুঁকি হয়ে যাচ্ছে অথচ বাড়তি স্পিনার থাকলে ভাল— এরকম পরিস্থিতিতে ব্যাটসম্যান এবং অফব্রেক বোলার গুরকিরাত কাজে লাগলেও লাগতে পারেন। টেস্ট শুরুর সকালে আবহাওয়া কেমন থাকে, পিচে কতটা ভিজে ভাব থাকে, সে সব দেখেই প্রথম একাদশ চূড়ান্ত করতে চায় ভারত।   
কোহলি স্বয়ং সাংবাদিক সম্মেলনে এসে যদিও বলে গেলেন, ‘‘গুরকিরাত আমাদের ভাবনায় ভালমতোই আছে। অবাক হবেন না যদি খুব শীঘ্রই ওকে খেলতে দেখা যায়।’’ শীঘ্রই মানে কি তবে শনিবার থেকে শুরু হওয়া বেঙ্গালুরু টেস্টেই দেখা যাবে?
উত্তর আবহাওয়ার কোর্টে!